A BIZOTTSÁG VÉLEMÉNYE a hiánykorlátot túllépő deficit fennállásáról Szlovákiában - az Európai Közösséget létrehozó Szerződés 104. cikk (5) bekezdésének alkalmazása

INDOKOK ISMERTETÉSE

A Bizottság 2004. április 7-én tette közzé 2004. tavaszi előrejelzéseit [1]. Az előrejelzések szerint - 2004 márciusából származó szlovák adatszolgáltatás alapján - Szlovákia GDP-hez mért államháztartási hiánya a 2002. évi 5,7%-ról 3,6%-ra csökkent 2003-ban, és ezzel túllépte a GDP szerződésben meghatározott 3% küszöbértéket.

[1] A Bizottság 2004. tavaszi előrejelzése a következő weboldalon érhető el:

E valószínűnek látszó bizonyíték alapján, a Bizottság 2004. május 12-én elindította Szlovákia ügyében a hiánykorlát-túllépési eljárást, elfogadva a Szerződés 104. cikk, (3) bekezdésben előirányzott jelentést [2]. A Bizottság 2004. május 14-én megkapta Szlovákia konvergencia programját, amely visszaigazolta a 2003. évi deficit 3,6%-os mértékét.

[2] A beszámoló teljes szövege a következő weboldalon érhető el: http://europa.eu.int/comm/economy_finance/ about/activities/sgp/procedures_en.htm.

A hiánykorlát-túllépési eljárás alkalmazását a Szerződés 104. cikke és a Tanács 1467/97/EK rendelete - a hiánykorlát-túllépési eljárás végrehajtásának felgyorsításáról és pontosításáról -, amely része a Stabilitási és Növekedési Paktumnak, szabályozza [3]. Azok az országok, amelyek 2004. május 1-jén csatlakoztak az Európai Unióhoz, olyan tagállamok, amelyek derogációban részesülnek, és el kell kerülniük a hiánykorlát túllépését, de a 104. cikk (9) és (11) bekezdése szerinti szankciókkal nem sújthatók.

[3] HL L 209 szám, 1997.08.02.

A Szerződés 104. cikk (3) bekezdés szerinti jelentésében a Bizottság megállapította, hogy a szlovák deficit küszöbérték (Maastricht: a GDP 3%-a) feletti növekedése nem valamilyen rendkívüli, a szlovák kormányzat lehetőségein felül álló körülménynek köszönhető és nem is súlyos gazdasági visszaesés következménye a Stabilitási és Növekedési Paktum értelmében, mivel a 2003. évi GDP-növekedés 4,2%-ot ért el reálértékben. Ami a 2004. évi fejleményeket illeti, a jelentés megállapította, hogy a hiány valószínűleg növekszik és a GDP 3%-a felett marad. Konkrétabban, a Bizottság 2004. tavaszi előrejelzése a GDP 4,1%-ára teszi az államháztartás ezévi hiányát, ami nem áll messze a szlovák hatóságok által a konvergencia programban prognosztizált 4,0%-os mértéktől.

A Bizottság 2004. tavaszi előrejelzése alapján a jelentés azt is megállapította, hogy az állam eladósodottsága (adósság-GDP arány), amely 2003-ban 42,8%-ot ért el, 2004-ben is alatta marad a Szerződésben megszabott - 60%-os - küszöbértéknek: a GDP 45,1%-ára tehető, ami megegyezik a szlovák hatóságok által a konvergencia programban prognosztizált mértékkel.

A Szerződés 104. cikkének (4) bekezdése leszögezi, hogy "a 114. cikkben előírt Bizottságnak (vagyis a Gazdasági és Pénzügyi Bizottságnak) véleményt kell formálnia a Bizottság jelentéséről". A Gazdasági és Pénzügyi Bizottság 2004. május 24-én nyilvánított véleményt, megerősítve a Bizottság jelentésében adott értékelést. Nevezetesen a Gazdasági és Pénzügyi Bizottság megállapította, hogy Szlovákia költségvetési helyzete a hiánykorlát túllépésére utal a 104. cikk (2) bekezdésében előirányzott - az ilyen deficit azonosítását szolgáló - két kritérium közül az első alapján. Más fontos tényezők figyelembe vétele, nevezetesen a középtávú költségvetési pozíció és a központi beruházások aránya, nem változtatta meg a kritériumokon nyugvó értékelést. A Bizottság várakozása szerint az államháztartás deficitje jóval a Szerződésben meghatározott küszöbérték felett marad 2004-ben, miközben az államháztartás bruttó adóssága a GDP 60%-a alatt lesz.

A Bizottság, miután megvizsgálta a lényeges tényezőket, melyeket jelentésében számításba vett és tekintetbe véve a Gazdasági és Pénzügyi Bizottság véleményét, arra az álláspontra helyezkedett, hogy Szlovákiában a hiánykorlátot túllépő költségvetési deficit áll fenn. Ezzel a véleménnyel, melyet a Bizottság 2004. június 24-én fogadott el, a Szerződés 104. cikk (5) bekezdésében előírtak értelmében, a Tanácshoz fordultak. A Bizottság azt ajánlotta a Tanácsnak, hogy a 104. cikk (6) bekezdésével összhangban hozza meg döntését. Ezenkívül, a Bizottság javaslatot tesz a Tanács ajánlására, mellyel a szlovák hatóságokat - a Szerződés 104. cikk (7) bekezdésének megfelelően - felkérik a hiánykorlát túllépéséből eredő helyzet rendezésére.

A BIZOTTSÁG VÉLEMÉNYE a hiánykorlátot túllépő deficit fennállásáról Szlovákiában - az Európai Közösséget létrehozó Szerződés 104. cikk (5) bekezdésének alkalmazása

ÁLTALÁNOS MEGFONTOLÁSOK

A Szerződés 104. cikke értelmében a tagállamoknak el kell kerülniük a túlzott mértékű költségvetési hiány kialakulását. Ez vonatkozik a derogációban részesülő tagállamokra - így az EU-hoz 2004. május 1-jén csatlakozott országokra - is. A hiánykorlátot túllépő deficit fennállásáról szóló határozatokra nézve a Szerződés 104. cikkében meghatározott, a hiánykorlátot túllépő deficittel kapcsolatos eljárás és a Tanács 1467/97/EK rendelete az irányadó, mely részét képezi a Stabilitási és Növekedési Paktumnak. [4]

[4] HL L 209 szám, 1997.08.02.

A Szerződés 104. cikkének (2) bekezdése előírja, hogy a Bizottság kísérje figyelemmel a költségvetési helyzet és az államadósság-állomány alakulását a tagállamokban a nagyobb hibák meghatározása céljából. Nevezetesen a Bizottságnak meg kell vizsgálnia a költségvetési fegyelem helyzetét, két kritérium alapján: az egyik a tervezett vagy a tényleges államháztartási hiány aránya a bruttó belföldi termékhez - GDP - viszonyítva, a másik pedig az államadósság aránya a GDP-hez viszonyítva. Az e változókról szóló adatokat a Bizottság szolgáltatja a tagállamok beszámolói alapján.

A Szerződés 104. cikkének (3) bekezdése előírja, hogy a Bizottság készítsen beszámolót, amennyiben a követelmények - a 104. cikk (2) bekezdése szerinti kritériumoknak megfelelően - nem teljesülnek, vagy amennyiben - függetlenül a kritériumok szerinti követelmények teljesülésétől - a Bizottság azon a véleményen van, hogy a hiánykorlátot túllépő deficit kockázata fennáll egy tagállamban. A Bizottság beszámolója figyelembe veszi azt is, hogy az államháztartás hiánya meghaladja-e az állam beruházási kiadásait és minden más lényeges tényezőt, beleértve a tagállam középtávú gazdasági és költségvetési pozícióit, amint azt a Szerződés 104. cikkének (3) bekezdése előírja. A 2004. tavaszi előrejelzések alapján, melyek figyelembe vették a Szlovákia által 2004. márciusban szolgáltatott adatokat, a Bizottság 2004. május 12-én elfogadta a Szlovákiára vonatkozó beszámolóját.

A későbbiekben - összhangban a 104. cikk (4) bekezdésével, a Gazdasági és Pénzügyi Bizottság 2004. május 24-én véleményt alkotott a Bizottság beszámolójáról.

A Szerződés 104. cikkének (5) bekezdése előírja, hogy a Bizottság nyilvánítson véleményt a Tanács felé, amennyiben úgy ítéli meg, hogy egy tagállamban a hiánykorlátot túllépő deficit áll fenn, vagy fordulhat elő. Annak érdekében, hogy a hiánykorlátot túllépő deficit fennállását vagy előfordulásának eshetőségét illetően valamilyen következtetésre jusson, a Bizottság fontolóra veszi, hogy számításba vegye: (i) saját beszámolójának megállapításait és (ii) a Gazdasági és Pénzügyi Bizottság véleményét e tekintetben. Ezek alapján a Bizottság számos szempontot határozott meg Szlovákia esetében.

A SZLOVÁKIÁVAL KAPCSOLATOS SZEMPONTOK

1. Szlovákiában az államháztartás hiánya 2003-ban 3,6% volt, meghaladta a Szerződésben rögzített - 3%-os - küszöbértéket, de csökkentve a 2002. évi - 5,7%-os - deficit mértékét (a GDP-hez mérten).

2. A szlovák deficit küszöbérték (Maastricht: a GDP 3%-a) feletti növekedése nem valamilyen rendkívüli, a szlovák kormányzat lehetőségein felül álló körülménynek köszönhető és nem is súlyos gazdasági visszaesés következménye a Stabilitási és Növekedési Paktum értelmében, mivel a 2003. évi GDP-növekedés 4,2%-ot ért el reálértékben.

3. Az államháztartás hiánya 1,4% százalékponttal alacsonyabban teljesült 2003-ban, mint azt 2002. decemberben - a 2003. évi költségvetés elfogadásakor - tervezték. Ez az eredmény főleg a tervezettél alacsonyabb egyszeri kiadásoknak volt köszönhető. A teljesítmény felülmúlta a bevételi oldal elmaradását, ami viszont az adóbevételek felültervezéséből fakadt, tekintettel az adókulcsok és az értékelési eljárások változásaira.

4. A bruttó központi beruházás 2003-ban a GDP 3%-át tette ki, miközben az államháztartás hiánya 3,6%-ra rúgott.

5. A hiány valószínűleg továbbra is a GDP 3%-a - a Szerződésben rögzített küszöbérték - felett marad. Konkrétabban, a Bizottság 2004. tavaszi előrejelzése a GDP 4,1%-ára teszi az államháztartás ez évi hiányát, ami nem áll messze a szlovák hatóságok által a 2004. májusi konvergencia programban prognosztizált 4,0%-os mértéktől.

6. A bruttó államadósság aránya a GDP-hez, amely 2003-ban a GDP 42,8%-át érte el, valószínűleg a 60%-os küszöbérték alatt marad 2004-ben. A Bizottság 2004 tavaszi előrejelzése szerint a bruttó kormányadósság eléri a GDP 45,1%-át 2004-ben, ami megegyezik a szlovák hatóságok által a konvergencia programban prognosztizált a GDP 45,1% os mértékével.

KÖVETKEZTETÉS

Szlovákia költségvetési helyzetének megfigyelése és, különösen a 104. cikk (2) bekezdésében szereplő kritériumok teljesülésének vizsgálata alapján a Bizottság jónak látta elkészíteni a Szerződés 104. cikk (3) bekezdése szerinti beszámolót. A Bizottság, miután megvizsgálta a lényeges tényezőket, melyeket jelentésében számításba vett, és tekintetbe véve a Gazdasági és Pénzügyi Bizottság véleményét, arra az álláspontra helyezkedett, hogy Szlovákiában a hiánykorlátot túllépő költségvetési deficit áll fenn.